ไฟแนนซ์ทูเดย์
ขบวนการล้มผู้บริหารธนาคารออมสินเริ่มร้อนแรง ล่าสุด เข้าขั้นดุเดือดเลือดพล่าน
10 ก.พ. 2555

ขบวนการล้มผู้บริหารธนาคารออมสินเริ่มร้อนแรง ล่าสุด เข้าขั้นดุเดือดเลือดพล่าน 
เริ่มจากที่มีการส่งบัตรสนเท่ห์อ้างถึงเรื่องการปล่อยสินเชื่อทุจริต และการแต่งตั้งรองผู้อำนวยการแบบไม่โปร่งใส โดยมีคนในกระทรวงการคลังคอยชักใยชงเรื่องให้รัฐมนตรีตั้งกรรมการสอบเรื่องที่มาจากบัตรสนเท่ห์ 




...แถมยังมีการปล่อยข่าวว่า บิ๊กออมสิน “เลอศักดิ์ จุลเทศ” ผู้อำนวยการธนาคารออมสิน เจอคณะกรรมการป้องกันและปราบปรามการฟอกเงิน (ปปง.) สอบถึง 30 กระทงแบบไม่มีมูล สวนทางกับผลสอบของแบงก์ชาติที่ยืนยันว่า ไม่มีธุรกรรมใดผิดกฎหมาย 
...ยังไม่พอ ยังมีข่าวลือเรื่องชายชุดดำที่เดินเพ่นพ่านอยู่ในธนาคารออมสิน งานนี้ต้องรอดูว่าผลจะออกมาเป็นอย่างไร แต่ขอบอกไว้ ใครที่ปล่อยข่าวสร้างเรื่อง หรือทำให้ธนาคารแห่งนี้เสียหายเพื่อผลประโยชน์ของตัวเองหรือพวกพ้อง ก็ขอให้ระวังกันไว้ให้ดี เพราะสมัยนี้กรรมมันติดจรวดนะ จะบอกให้ แถมพฤติกรรมการนำการเมืองมาสร้างความปั่นป่วนในองค์กรนี่ มันน่าถองสักป๊าบจริงๆ เลยพับเผื่อยซิ 
...ส่วนนี้ก็อีกราย ที่พอเปลี่ยนรัฐบาลใหม่ก็เปลี่ยนโฉมหน้าบอร์ดใหม่ทั้งยวงทันที ล่าสุด ได้ข่าวว่าคณะกรรมการชำระบัญชีบรรษัทบริหารสินทรัพย์ กรุงเทพพาณิชย์ (บสท.) เปลี่ยนประธานบอร์ดจาก สาธิต รังคศิริ เป็น สมชัย สัจจพงษ์ และเสริมทัพด้วย รวิฐา พงศ์นุชิต อดีตหัวหน้าสำนักงานรัฐมนตรีว่าการกระทรวงการคลัง ธีระชัย ภูวนาถนรานุบาล อนุรักษ์ เสงี่ยมจิตร เบญจา หลุยเจริญ และกฤษฎา จีนะวิจารณะ เข้ามาสะสางหนี้เน่าที่ยังปิดบัญชีไม่ลง 
...ที่ผ่านมา บสท. ถือเป็นเอเอ็มซีแห่งชาติ มีหน้าที่สะสางหนี้เน่าในช่วงวิกฤตต้มยำกุ้งปี 2540 กว่า 7 แสนล้านบาท ผ่านมา 10 ปี แม้ว่าปิดฉากองค์กรลงไปแล้ว และตามกฎหมายต้องชำระบัญชีให้เสร็จภายใน 1 ปี ซึ่งจะสิ้นสุดในเดือน มิ.ย. 2556 นี้ แต่ยังเหลือทรัพย์สินอีก 1 แสนล้านบาท ที่รอให้กรรมการชุดนี้ต้องจำหน่ายถ่ายโอน ปิดให้ดีนะพี่น้อง เด๋วมีคนอ้างบ้านใหญ่มาทำอะไรมิดีมิร้ายให้อายประชาชี